Document ID: 32014D0640

DEĊIŻJONI TAL-KUNSILL
tat-23 ta' Settembru 2013
dwar il-pożizzjoni li għandha tittieħed f'isem l-Unjoni Ewropea fil-Kumitat dwar il-Kooperazzjoni Kulturali stabbilit mill-Protokoll dwar il-Kooperazzjoni Kulturali għall-Ftehim ta' Kummerċ Ħieles bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra, fir-rigward tal-adozzjoni tar-regoli ta' proċedura tal-Kumitat dwar il-Kooperazzjoni Kulturali
(2014/640/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 167(3) flimkien mal-Artikolu 218(9) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Fit-23 ta' April 2007, il-Kunsill awtorizza lill-Kummissjoni biex tinnegozja ftehim ta' kummerċ ħieles mar-Repubblika tal-Korea f'isem l-Unjoni Ewropea u l-Istati Membri tagħha.
(2)
Dawk in-negozjati kienu ġew konklużi u l-Ftehim ta' Kummerċ Ħieles bejn l-Unjoni Ewropea u l-Istati Membri tagħha, minn naħa waħda, u r-Repubblika tal-Korea, min-naħa l-oħra (1) (“il-Ftehim”) ġie ffirmat fis-6 ta' Ottubru 2010. Il-Ftehim jinkludi Protokoll dwar il-kooperazzjoni kulturali (“il-Protokoll”) li l-Artikolu 1 tiegħu jistabbilixxi l-qafas li fi ħdanu l-Partijiet jikkooperaw biex jiġu ffaċilitati l-iskambji li jirrigwardaw attivitajiet kulturali, oġġetti u servizzi, inkluż fost oħrajn, fis-settur awdjoviżiv.
(3)
Skont l-Artikolu 15.10.5 tal-Ftehim, huwa ġie applikat provviżorjament fir-rigward ta' parti minnu permezz tad-Deċiżjoni tal-Kunsill 2011/265/UE (2) (“id-Deċiżjoni”) mill-1 ta' Lulju 2011, soġġett għall-konklużjoni tiegħu f'data aktar tard.
(4)
Skont l-Artikolu 3 tad-Deċiżjoni, l-Artikoli 4(3), 5(2), 6(1), 6(2), 6(4), 6(5), 8, 9 u 10 tal-Protokoll ma ġewx applikati provviżorjament.
(5)
F'konformità mal-Artikolu 4(1) tad-Deċiżjoni, il-Kummissjoni għandha tgħarraf bil-miktub lill-Korea dwar l-intenzjoni tal-Unjoni li ma testendix il-perijodu ta' intitolament għal koproduzzjonijiet awdjoviżivi skont l-Artikolu 5 tal-Protokoll konsegwentement għall-proċedura stabbilita fl-Artikolu 5(8) tiegħu, ħlief jekk, fuq proposta mill-Kummissjoni, il-Kunsill jaqbel erba' xhur qabel it-tmiem ta' tali perijodu ta' intitolament li jkompli l-intitolament. Jekk il-Kunsill jaqbel li jkompli b'dan l-intitolament, dak l-obbligu li jiġi pprovdut avviż għandu jerġa' ssir applikabbli fi tmiem il-perijodu mġedded tal-intitolament. Għall-għanijiet speċifiċi tad-deċiżjoni dwar it-tkomplija tal-perijodu ta' intitolament, il-Kunsill għandu jaġixxi b'unanimità.
(6)
L-Artikolu 3 tal-Protokoll jipprovdi għall-istabbiliment ta' Kumitat dwar il-Kooperazzjoni Kulturali li għandu, fost il-kompiti tiegħu, jissorvelja l-implimentazzjoni tal-Protokoll.
(7)
Skont l-Artikolu 6 tad-Deċiżjoni, ir-rappreżentanti tal-Unjoni fil-Kumitat dwar il-Kooperazzjoni Kulturali għandhom jinkludu uffiċjali għoljin kemm tal-Kummissjoni kif ukoll tal-Istati Membri li għandhom għarfien espert u esperjenza fi kwistjonijiet u prattiċi kulturali, u li għandhom jippreżentaw il-pożizzjoni tal-Unjoni skont it-Trattat.
(8)
Id-deċiżjonijiet tal-Kumitat ma għandhomx jagħtu xi drittijiet jew jimponu xi obbligi li jistgħu jiġu invokati direttament quddiem il-qrati u t-tribunali tal-Unjoni jew tal-Istati Membri.
(9)
Il-korpi preparatorji tal-Kunsill li huma kompetenti fil-qasam tal-kultura u l-affarijiet awdjoviżivi għandhom jiġu involuti minn kmieni fit-tfassil tal-pożizzjoni li għandha tittieħed f'isem l-Unjoni fil-Kumitat dwar il-Kooperazzjoni Kulturali.
(10)
Din id-Deċiżjoni ma għandhiex taffettwa l-kompetenzi rispettivi tal-Unjoni u tal-Istati Membri.
(11)
L-Unjoni għandha tiddetermina l-pożizzjoni li għandha tittieħed fil-Kumitat dwar il-Kooperazzjoni Kulturali fir-rigward tal-adozzjoni tar-regoli ta' proċedura tal-Kumitat dwar il-Kooperazzjoni Kulturali,
ADOTTA DIN ID-DEĊIŻJONI:
Artikolu 1
Il-pożizzjoni li għandha tittieħed f'isem l-Unjoni fil-Kumitat dwar il-Kooperazzjoni Kulturali stabbilit mill-Protokoll dwar il-Kooperazzjoni Kulturali għall-Ftehim ta' Kummerċ Ħieles bejn l-Unjoni Ewropea u l-Istati Membri tagħha, min-naħa waħda, u r-Repubblika tal- Korea, min-naħa l-oħra,fir-rigward tal-adozzjoni tar-regoli ta' proċedura tal-Kumitat dwar il-Kooperazzjoni Kulturali għandha tkun ibbażata fuq l-abbozz ta' deċiżjoni tal-Kumitat dwar il-Kooperazzjoni Kulturali mehmuż ma' din id-Deċiżjoni.
Artikolu 2
Din id-Deċiżjoni għandha tidħol fis-seħħ fil-jum tal-adozzjoni tagħha.
Magħmul fi Brussell, it-23 ta' Settembru 2013.

Labels: 5
10
3
18
15